Grendel, Gábor, podpredseda NR SR (2021-05-12):
Vážené panie poslankyne, vážení páni poslanci, pokračujeme v prerušenom rokovaní. V mene štyroch poslaneckých klubov – za hnutie OĽANO, SME RODINA, SaS a ZA ĽUDÍ – podávam návrh na zaradenie nových bodov do programu 28. schôdze, ktorými sú návrh na voľbu podpredsedu Národnej rady (tlač 536), návrh na voľbu predsedu výboru pre sociálne veci (tlač 537) a návrh skupiny poslancov na prijatie uznesenia Národnej rady k návrhu správy Európskeho parlamentu o situácii v oblasti sexuálneho a reprodukčného zdravia a práv v Európskej únii v rámci zdravia žien (tlač 541). Navrhujem, aby sme tieto body prerokovali po tlači 517, teda po bode 56 programu. Je všeobecný súhlas? (Nesúhlasná reakcia pléna.) Áno. Nie je. Tak prezentujme sa hlasujme. (Hlasovanie.) Prítomných 122 poslancov, za 77, proti 4, zdržalo sa 41, hlasovali všetci prítomní. Konštatujem, že sme tieto nové body zaradili do programu 28. schôdze a určili sme termín ich prerokovania. Ďalej vás chcem informovať, že vláda Slovenskej republiky dnes doručila Národnej rade tri návrhy na skrátené legislatívne konanie o návrhu skupiny poslancov na vydanie novely zákona č. 179/2011 Z. z. o hospodárskej mobilizácii (tlač 538), o vládnom návrhu novely zákona č. 62/2020 Z. z. o niektorých opatreniach v súvislosti so šírením choroby COVID-19 a v justícii (tlač 534) a o vládnom návrhu novely zákona č. 425/2020 Z. z. o štátnom rozpočte na rok 2021 (tlač 531), ako aj vládne návrhy zákonov pod tlačami 535 a 532. Poslanecký návrh zákona, tlač 533, bol Národnej rade doručený včera. Preto v mene štyroch poslaneckých klubov – za OĽANO, SME RODINA, SaS a ZA ĽUDÍ – podávam návrh na zaradenie týchto nových bodov do programu 28. schôdze. Navrhujem, aby sme tieto návrhy vlády prerokovali zajtra 13. mája o deviatej hodine a o jedenástej hodine by sme o nich hlasovali. Ak Národná rada rozhodne o skrátených legislatívnych konaniach, navrhujem, aby sme bezprostredne pristúpili k prvým čítaniam. Je všeobecný súhlas? (Nesúhlasná reakcia pléna.) Nie je. Prosím, prezentujme sa a hlasujme. (Hlasovanie.) Prítomných 124 poslancov, za 81, proti 34, zdržalo sa 9, hlasovali všetci prítomní. Konštatujem, že sme zaradili tieto nové body do programu 28. schôdze a aj v tomto prípade sme určili termín ich prerokovania. Panie poslankyne, páni poslanci, teraz budeme pokračovať tretím čítaním o bode 28 programu, ktorým je návrh skupiny poslancov na vydanie zákona, ktorým sa mení a dopĺňa zákon č. 355/2007 o ochrane, podpore a rozvoji verejného zdravia (tlač 460). Pred tým, ako pristúpime k hlasovaniu, dovoľte mi, aby som vás informoval o vzniknutej situácii spojenej s hlasovaním o pozmeňujúcom návrhu poslancov Dostála a Vetráka. Predmetný pozmeňujúci návrh bol predložený a prednesený v súlade s § 29 rokovacieho poriadku, pričom obsahuje dva body. Hlasovaním č. 132 bol pozmeňujúci návrh schválený tak, ako bol navrhovateľmi predložený. Nesprávne uvedenie počtu bodov nič nemení na tom, že pozmeňujúci návrh bol schválený v súlade s predloženým a predneseným znením. V treťom čítaní je v zmysle § 85 rokovacieho poriadku možné navrhnúť len opravu legislatívno-technických a jazykových chýb, pričom v tomto prípade došlo k administratívnej chybe, ktorá nemá žiaden dopad na prípadné schválenie návrhu zákona ako celku. Preto pristúpime k hlasovaniu o návrhu zákona ako o celku v zmysle schválených pozmeňujúcich a doplňujúcich návrhov. Pán spoločný spravodajca, pán poslanec Šefčík, prosím, uveďte odporúčanie gestorského výboru. (Pokračovanie hlasovania o návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov , tlač 460.)